KSLกำไรสูงลิ่ว788ล.
KSL โชว์กำไรไตรมาส 3 พุ่งตามคาด 788 ล้านบาท
15 ก.ย. 2554

KSL โชว์กำไรไตรมาส 3 พุ่งตามคาด 788 ล้านบาท 
ดัน 9 เดือนตุนเงินในกระเป๋า 1,484 ล้านบาท พ้นช่วงสูงสุดแล้วเตือนไตรมาส 4 กลับสู่ภาวะปกติ
นายจำรูญ ชินธรรมมิตร์ ประธานเจ้าหน้าที่บริหารและกรรมการผู้จัดการใหญ่ บริษัท น้ำตาลขอนแก่น (KSL) เปิดเผยว่า บริษัทมีกำไรสุทธิงวดไตรมาส 3 ปี 2554 จำนวน 788.6 ล้านบาท คิดเป็นกำไรสุทธิต่อหุ้น 0.50 บาท ทะยานขึ้น 746.59% จากงวดเดียวกันของปีก่อนที่มีกำไรสุทธิ 93.15 ล้านบาท กำไรสุทธิต่อหุ้น 0.06 บาท 
ขณะที่งวด 9 เดือนปีนี้มีกำไรสุทธิ 1,484.10 ล้านบาท กำไรสุทธิต่อหุ้น 0.95 บาท เพิ่มขึ้น 1,280.81% จากงวดเดียวกันของปีก่อนที่มีกำไรสุทธิ 107.48 ล้านบาท มีกำไรต่อหุ้น 0.069 บาท
สาเหตุที่บริษัทมีกำไรสุทธิเพิ่มขึ้นมากเป็นผลมาจากปริมาณขายน้ำตาลต่างประเทศเพิ่มขึ้นเป็น 2.08 แสนตัน จากช่วงเดียวกันของปีก่อนขายอยู่ที่ 9.54 หมื่นตัน และบริษัทยังรับรู้ค่าปรับจากการยกเลิกสัญญาขายน้ำตาลล่วงหน้า 111.36 ล้านบาทด้วย
บล.เอเซีย พลัส ระบุกำไร KSL ออกมาดีตามคาด และคาดว่าแนวโน้มไตรมาส 4 จะหดตัวลง น่าจะมีกำไรเพียง 170 ล้านบาท เพราะพ้นช่วงฤดูกาลส่งออกน้ำตาล รวมถึงธุรกิจน้ำตาลในลาวและกัมพูชาได้ส่งมอบน้ำตาลไปหมดแล้ว แต่แนวโน้มการเติบโตของธุรกิจน้ำตาลทรายคงสดใสต่อเนื่อง 
ด้านราคาหุ้น KSL ปรับตัวลงแรง ปิดที่ 14.20 บาท ลดลง 0.70 บาท หรือ 4.70%